ลูกหนี้ร้องธปท.สอบต่างชาติ
ศูนย์ประสานงานลูกหนี้แห่งชาติ ส่งหนังสือร้อง ธปท. ตรวจสอบบริษัทต่างชาติตุกติกรับซื้อ-ติดตามทวงหนี้
14 ส.ค. 2554

ศูนย์ประสานงานลูกหนี้แห่งชาติ ส่งหนังสือร้อง ธปท. ตรวจสอบบริษัทต่างชาติตุกติกรับซื้อ-ติดตามทวงหนี้
นางกัลยาณี รุทระกาญจน์ เลขาธิการศูนย์ประสานงานลูกหนี้แห่งชาติ เปิดเผยว่า ได้ทำหนังสือถึงธนาคารแห่งประเทศไทย (ธปท.) เพื่อให้ตั้งคณะกรรมการสอบสวนกรณีบริษัทบริหารสินทรัพย์ (บบส.) อินเตอร์ แคปปิตอล อลิอันซ์ ใช้ช่องโหว่ของกฎหมายมาทำมาหากินในการติดตามทวงหนี้จากลูกหนี้คนไทย จนก่อให้เกิดความเสียหายกับประชาชนอย่างมาก
ทั้งนี้ จากการตรวจสอบของศูนย์ พบว่า บบส.อินเตอร์ แคปปิตอล อลิอันซ์ ได้ยื่นคำร้องต่อศาลแพ่งขอสวมสิทธิการเป็นเจ้าหนี้จาก บบส.เพทาย เรียกให้ลูกหนี้จำนวนมากมาจ่ายหนี้ โดยอ้างว่าได้ทำสัญญาซื้อขายสินทรัพย์จาก บบส.เพทาย เมื่อวันที่ 29 พ.ย. 2550 วงเงิน 2,100 ล้านบาท แต่ในสัญญาการขาย ผู้ลงนามซื้อหนี้คือ บริษัท มอร์แกน สแตนเลย์ อีเมอร์จิง มาร์เก็ต สหรัฐอเมริกา ส่วน บบส.อินเตอร์ฯ เพิ่งจดทะเบียนกับ ธปท.เมื่อวันที่ 15 ก.พ. 2551 ดังนั้น บบส.อินเตอร์ฯ จะทำสัญญาซื้อขายกับ บบส.เพทาย ได้อย่างไร 
ศูนย์ประสานงานลูกหนี้ฯ จึงเรียกร้องให้ ธปท.และหน่วยงานที่เกี่ยวข้องตรวจสอบการจ่ายภาษีของบริษัทดังกล่าว เพราะหากมีการซื้อขายสินทรัพย์ด้อยคุณภาพโดยไม่ใช่เป็นบริษัทบริหารสินทรัพย์จะไม่ได้รับการยกเว้นภาษี ค่าธรรมเนียม ค่าอากรต่างๆ ตามที่กำหนดไว้ในมาตรา 8 แห่ง พ.ร.ก.บริหารสินทรัพย์
“ขณะนี้บริษัท อินเตอร์ แคปปิตอลฯ ได้อ้างสัญญาฉบับดังกล่าว และยื่นคำร้องต่อศาลเพื่อขอสวมสิทธิการเป็นเจ้าหนี้ และมาเรียกคืนหนี้จากลูกหนี้จำนวนมาก แม้ว่าลูกหนี้บางส่วนได้ทยอยแจ้งขอเพิกถอนการสวมสิทธิของบริษัทดังกล่าวก็ตาม” นางกัลยาณี กล่าว 
ศูนย์ประสานงานลูกหนี้ฯ ยังเสนอให้ ธปท.ยกเลิกการสนับสนุนการจัดตั้งบริษัทบริหารสินทรัพย์ เนื่องจากพบว่ามีการโอนการซื้อขายบัญชีลูกหนี้ โดยไม่มีเจตนาที่จะปรับโครงสร้างหนี้เพื่อช่วยลูกหนี้ตามเจตนารมณ์ของกฎหมาย แต่มุ่งที่จะฟ้องร้องดำเนินคดีกับลูกหนี้ โดยบริษัทที่ซื้อหนี้ไปจะปล่อยให้ดอกเบี้ยเดินจนกว่าจะเกินมูลค่าหลักทรัพย์ หลายรายมีการคำนวณมูลหนี้เดิมบวกดอกเบี้ยปรับ 18% เข้าไปอีก ทั้งๆ ที่ซื้อลดมา จึงควรตรวจสอบด้วยว่าเป็นการค้ากำไรเกินควรหรือไม่
ขณะที่ ธปท. กำลังตรวจสอบในเรื่องนี้อยู่